section_heading: Ofenziva
paragraph_text: Akcija "Koridor" započela je 14. lipnja 1992. godine, kada su pripadnici 16. krajiške motorizirane brigade VRS pod zapovjedništvom potpukovnika Milana Čeleketića, uz potporu tenkovske čete iz Doboja, krenuli u napad na južnom dijelu derventskog ratišta. Borbe su pojačane 24. lipnja, kada je snažna topnička priprema na širokoj fronti formacije Armije RBiH navela na pogrešan zaključak da srpske snage namjeravaju zauzeti Tuzlu. Od pješadijskih brigada, odnosno postrojbi koje su samo nosile naziv brigade a formacijski i organizacijski nisu bile više od tek gomile naoružanog naroda bile su uporabljene 101. HVO iz Bosanskog Broda, 102. iz Odžaka, 103. iz Dervente, 104. iz Bosanskog Šamca - Domaljevca, 105. iz Modriče, 107. iz Gradačca.U osvit zore 26. lipnja 1992. godine vojnici 1. krajiškog i Istočnobosanskog korpusa VRS, susreli su se u području sela Kornica i Čardak, na razmeđi Modriče i Šamca spojivši zapadni i istočni dio Republike Srpske. Nastavkom borbi u lipnju srpske snage zauzimaju Derventu (7. lipnja 1992.), Modriču (10. lipnja 1992.) i Odžak (13. lipnja 1992.), a konačni slom obrane snaga odanih vladi BiH u Posavini uslijedio je 6. listopada 1992. godine srpskim zauzimanjem Bosanskog Broda. U operaciji "Koridor" je prema službenim podatcima poginulo 293 vojnika, a 1.129 pripadnika VRS i specijalaca MUP-a Republike Srpske Krajine teže je ili lakše ranjeno.